歲後三日與羅叔共二郡似表弟席上分梅花年後多韻得多字刻燭成
作者：李彌遜
朝代：宋

paragraphs: 春風一夜如鳴鼉，殘香暗粉驚辭柯。
新春三日駒隙過，花前百罸寧辭多。
男兒莫遣兩鬢皤，舉觴不飲理則那。
酒酣不用吳姬歌，短鬚尚足供吟哦。
坐中鮑謝偕陰何，語如韶濩參鳴珂。
鏗鏘入耳痊沉疴，豈獨使我衰顔酡。
我今官閑得婆娑，遲明更上梅花坡。